আদানি গোষ্ঠীকে নিয়ে ফের বোমা ফাটাল হিন্ডেনবার্গ

কলকাতা: গৌতম আদানির (Gautam Adani) আদানি গ্রুপ (Adani Group) নিয়ে ফের বোমা ফাটাল হিন্ডেনবার্গ রিসার্চ (Hindenburg Research) সংস্থা। তাদের অভিযোগ, আদানি গ্রুপের সঙ্গে সম্পর্কযুক্ত আর্থিক কারচুপি কাণ্ডের জেরে সুইস ব্যাঙ্কের (Swiss Bank) ছ’টি অ্যাকাউন্টের বিপুল পরিমাণ অর্থ বাজেয়াপ্ত হয়েছে। সুইস কর্তৃপক্ষের বাজেয়াপ্ত করা অর্থের পরিমাণ ৩১০ মিলিয়ন ডলার বলে জানিয়েছে দাবি হিন্ডেনবার্গের।

সুইস ব্যাঙ্ক সংক্রান্ত অপরাধের মামলার রেকর্ড তুলে ধরে, আমেরিকার শর্ট-সেলার সংস্থা সোশ্যাল মিডিয়ায় পোস্ট করে জানিয়েছে, এই তদন্ত ২০২১ সালের। এতে আদানি গ্রুপের অস্বচ্ছ ভুয়ো কোম্পানি খাড়া করে আর্থিক অনিয়মের কথা খোলসা করা হয়েছে। এই অভিযোগ অস্বীকার করেছে আদানি গ্রুপ, অভিযোগকে ‘অযৌক্তিক’, ‘অমূলক’ এবং ‘হাস্যকর’ আখ্যা দেওয়া হয়েছে।

আরও পড়ুন: চন্দ্রচূড়ের গণেশ পুজোয় মোদি, ক্ষুণ্ণ হচ্ছে আইনের ভাবমূর্তি!

সুইস নিউজ পোর্টাল গথাম সিটির খবর অনুযায়ী, হিন্ডেনবার্গের অভিযোগের আগে থেকেই ভারতীয় ধনকুবেরের আর্থিক অনিয়মের তদন্ত করছিল জেনেভা পাবলিক প্রসিকিউটর অফিস। সংবাদমাধ্যমে জানাজানি হতেই সুইৎজারল্যান্ডের অ্যাটর্নি জেনারেলের অফিস তদন্তের ভার নেয়।

এদিকে বিবৃতি দিয়ে আদানি গ্রুপের মুখপাত্র জানিয়েছেন, আমরা দ্ব্যর্থহীন ভাষায় এই ভিত্তিহীন অভিযোগ খারিজ করছি। সুইস কোর্টের কোনও মামলার সঙ্গে আদানি গোষ্ঠীর কোনও সংযোগ নেই। আমাদের কোনও অ্যাকাউন্টও বাজেয়াপ্ত করা হয়নি। তাছাড়া যে রায় নিয়ে অভিযোগ সেখানে আমাদের কোনও সংস্থার নাম করেনি সুইস আদালত। এ নিয়ে আমাদের কাছে ব্যাখ্যা চেয়ে কোনও নির্দেশ আসেনি।